Document ID: 32012R0529

AZ EURÓPAI PARLAMENT ÉS A TANÁCS 529/2012/EU RENDELETE
(2012. június 13.)
az Orosz Föderációból származó egyes acéltermékek behozatalára vonatkozó egyes korlátozások kezeléséről szóló 1342/2007/EK tanácsi rendelet hatályon kívül helyezéséről
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 207. cikkére,
tekintettel az Európai Bizottság javaslatára,
a jogalkotási aktus tervezetének a nemzeti parlamentek számára való megküldését követően,
rendes jogalkotási eljárás keretében (1),
mivel:
(1)
Az egyrészről az Európai Közösségek és azok tagállamai, másrészről az Orosz Föderáció közötti partnerség létrehozásáról szóló partnerségi és együttműködési megállapodás (2) (a továbbiakban: a PEM) 1997. december 1-jén lépett hatályba.
(2)
A PEM 21. cikkének (1) bekezdése előírja, hogy az egyes acéltermékek kereskedelmét a 15. cikk kivételével a PEM III. címe, valamint egy mennyiségi intézkedésekről szóló megállapodás rendelkezései szabályozzák.
(3)
Az Európai Közösség és az Orosz Föderáció kormánya 2007. október 26-án megkötötte az egyes acéltermékek kereskedelméről szóló megállapodást (3) (a továbbiakban: a megállapodás).
(4)
A megállapodás végrehajtása céljából 2007. október 22-én a Tanács elfogadta az 1342/2007/EK rendeletet (4).
(5)
A megállapodás úgy rendelkezik, hogy amennyiben az Orosz Föderáció a megállapodás lejárta előtt csatlakozik a Kereskedelmi Világszervezethez, a megállapodás megszűnik, és ennek következményeképpen a csatlakozás napjától kezdődően eltörlik a mennyiségi korlátokat.
(6)
Az Orosz Föderációnak a Kereskedelmi Világszervezethez történő csatlakozása napjától a megállapodást végrehajtó rendeletre többé nem lesz szükség. Az 1342/2007/EK rendeletet tehát az említett időponttól hatályon kívül kell helyezni,
ELFOGADTA EZT A RENDELETET:
1. cikk
Az 1342/2007/EK rendelet hatályát veszti.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet az Orosz Föderációnak a Kereskedelmi Világszervezethez történő csatlakozása napjától kell alkalmazni. A Bizottság erről értesítést tesz közzé az Európai Unió Hivatalos Lapjában, amelyben megjelöli az említett időpontot.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Strasbourgban, 2012. június 13-án.

Labels: 1
13
3
18
15